Smernica č. 18/2009-R
z 20. októbra 2009,
ktorou sa vydávajú kritériá na vypracovanie a posudzovanie programu kontinuálneho vzdelávania pedagogických zamestnancov a odborných zamestnancov na účely akreditácie

 Gestorský útvar: Sekcia regionálneho školstva, tel.: 02/59374444	č. CD 2009-35282/36861-1:920

Ministerstvo školstva Slovenskej republiky (ďalej len „ministerstvo“) podľa ustanovenia § 42 ods. 2 písm. b) zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon“), v súlade s ustanovením § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov vydáva túto smernicu.

Čl. 1	
Základné ustanovenia
(1)	Táto smernica vymedzuje kritériá na vypracovanie a posudzovanie programov kontinuálneho vzdelávania pedagogických zamestnancov a odborných zamestnancov (ďalej len „vzdelávací program“), ktoré predkladá poskytovateľ kontinuálneho vzdelávania podľa § 35 ods. 2 zákona (ďalej len „predkladateľ“) na akreditáciu podľa § 42 a 43 zákona.
(2)	Účelom vypracovania vzdelávacieho programu je vypracovanie dokumentácie, podľa ktorej sa bude uskutočňovať
a)	príslušný druh kontinuálneho vzdelávania,
b)	kontrola kvality kontinuálneho vzdelávania.
(3)	Vzdelávací program obsahuje
a)	názov,
b)	zdôvodnenie,
c)	druh a formu kontinuálneho vzdelávania.
d)	ciele a špecifické ciele,
e)	obsah a rozsah,
f)	bližšie určená kategórie alebo podkategória pedagogických zamestnancov alebo odborných zamestnancov,
g)	podmienky pre zaradenie uchádzačov,
h)	spôsob ukončovania a požiadavky na ukončovanie,
i)	personálne zabezpečenie a garanta,
j)	finančné, materiálne, technické a informačné zabezpečenie,
k)	návrh počtu kreditov.
(4)	Predkladateľ predloží žiadosť o  akreditáciu vzdelávacieho programu, ktorá obsahuje všetky náležitosti ustanovené v § 43 ods. 2 zákona (ďalej len „žiadosť“) spolu so vzdelávacím programom ministerstvu. Vzdelávací program sa predkladá v jednej tlačenej, zviazanej verzii a s jednou kópiou na CD nosiči uložené vo formáte „rtf“. Každá strana je očíslovaná. Na prvej strane sa uvedie názov vzdelávacieho programu a na tlačenej verzii je umiestnený odtlačok pečiatky a podpis štatutárneho zástupcu predkladateľa. 
(5)	Poplatok podľa § 43 ods. 2 písm. l zákona, vo výške 40% sumy životného minima pre jednu plnoletú fyzickú osobu určeného ustanovením § 2 písm. a) zákona č. 601/2003 . z. o životnom minime a o zmene a doplnení niektorých zákonov v znení neskorších predpisov sa uhrádza v sume zaokrúhlenej na celé eurá smerom nadol na číslo príjmového účtu ministerstva č. 7000063812/8180 a uvedie variabilný symbol: 223001.
(6)	V súlade s ustanovením § 26 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov poplatok podľa odseku 5 neuhrádzajú poskytovatelia podľa § 35 ods. 2 písm. c) a d) zákona.
Čl. 2	
Kritériá na vypracovanie vzdelávacieho  programu
(1)	Názov vzdelávacieho programu sa tvorí tak, aby vystihoval ciele a obsah vzdelávacieho programu, prípadne pre koho sa kontinuálne vzdelávanie poskytuje.
(2)	Pod zdôvodnením vzdelávacieho programu sa rozumie uvedenie dôvodov na vypracovanie a uskutočnenie vzdelávacieho programu. Takýmito dôvodmi môže byť napríklad výsledok analýz alebo prieskumov potrieb cieľovej skupiny vo vzťahu k profesijným štandardom, štátne vzdelávacie programy, požiadavka vychádzajúca z niektorého všeobecne záväzného právneho predpisu (požiadavka funkčného vzdelávania) alebo priamo požiadavka z praxe vznesená príslušným subjektom, ktorý zastupuje príslušnú kategóriu alebo subkategóriu pedagogických zamestnancov alebo odborných zamestnancov, ktorí vzdelávanie požadujú.
(3)	Druhom kontinuálneho vzdelávania v zmysle ustanovenia § 35 ods. 4 zákona a § 6 až 10 vyhlášky MŠ SR č. 445/2009 Z. z. o kontinuálnom vzdelávaní, kreditoch a atestáciách pedagogických zamestnancov a odborných zamestnancov (ďalej len „vyhláška“), na ktorý sa vzťahuje akreditácia podľa § 42 zákona, môže byť:
a)	aktualizačné, 
b)	aktualizačné - prípravné atestačné,
c)	inovačné, 
d)	funkčné inovačné,
e)	špecializačné inovačné,
f)	špecializačné,
g)	funkčné,
h)	kvalifikačné vzdelávanie na doplnenie kvalifikačných predpokladov podľa § 8 ods. 1 písm. a) a b), ktoré poskytujú organizácie zriadené ministerstvom alebo iným ústredným orgánom štátnej správy na účely kontinuálneho vzdelávania,
i)	kvalifikačné vzdelávanie na doplnenie kvalifikačných predpokladov podľa § 8 ods. 1 písm. c) zákona.
(4)	Predkladateľ vzdelávacieho programu určí, či bude vzdelávací program uskutočňovaný prezenčnou formou alebo dištančnou formou alebo ich kombináciou. Bližšie špecifikuje tieto formy v zmysle ustanovenia § 4 ods. 4 až 7 vyhlášky.
(5)	Ciele vzdelávacieho programu vychádzajú z potrieb cieľovej skupiny, t.j. ciele vyjadrujú príslušné profesijné kompetencie, ktoré absolvovaním vzdelávacieho programu absolventi majú získať. Ciele sa rozdelia na hlavný cieľ a špecifické ciele.
(6)	Obsah vzdelávacieho programu vychádza z cieľov vzdelávacieho programu, je určený učebnými osnovami a ďalej je vymedzený v učebnom pláne vzdelávacieho programu  (obsahuje tematické celky, témy, ich častí, moduly, hodinovú dotáciu), ktorý vyjadruje časový rozsah jeho jednotlivých častí.
(7)	Rozsah vzdelávacieho programu sa určí celkovým počtom vyučovacích hodín a trvanie vzdelávacieho programu sa určí lehotou, ktorú tvorí čas od začiatku vzdelávania po jeho ukončenie (v mesiacoch) v rozpätí podľa § 6 až § 10 vyhlášky.
(8)	Bližšie určenie kategórie alebo podkategórie pedagogických zamestnancov a odborných zamestnancov je vymedzené kariérovým stupňom, kariérovou pozíciou a doplnené ďalšími charakteristikami (napr. kvalifikačné predpoklady, aprobácia, špecializácia, dĺžka pedagogickej praxe, iné vstupné predpoklady účastníkov).
(9)	Predkladateľ uvedie do podmienok na zaradenie uchádzačov na kontinuálne vzdelávanie napríklad termín a spôsob prihlasovania,  ukončenia prihlasovania, spôsob preukázania príslušnosti k cieľovej skupine vzdelávacieho programu  a iné.
(10)	Spôsob ukončovania vzdelávacieho programu sa určí v súlade s príslušnými ustanoveniami zákona a vyhlášky  o danom druhu kontinuálneho vzdelávania.
(11)	Požiadavkami na ukončenie vzdelávacieho programu sa rozumie absolvovanie stanoveného minimálneho počtu vyučovacích hodín vzdelávacieho programu, úspešné vykonanie záverečnej skúšky, obhajoba záverečnej práce a pod. Osobitne sa určia podmienky pre účastníkov vzdelávacieho programu a zvlášť sa určia podmienky pre pedagogických zamestnancov a odborných zamestnancov, ktorí vzdelávací program ukončujú podľa § 35 ods. 6 zákona. Ak sa vzdelávací program ukončuje pred skúšobnou komisiou, v programe sa uvedie  počet jej  členov a zloženie podľa odseku 12.
(12)	Pod personálnym zabezpečením sa rozumejú kvalifikačné predpoklady, lektorské skúsenosti a odborné požiadavky na lektorov vzdelávacieho programu, garanta vzdelávacieho programu, predsedu a členov skúšobnej komisie. Garantom vzdelávacieho programu môže byť pedagogický zamestnanec alebo odborný zamestnanec s druhou atestáciou, pedagogický alebo odborný zamestnanec, ktorý získal tretí stupeň vysokoškolského vzdelania a má najmenej šesť rokov pedagogickej alebo odbornej praxe, alebo vysokoškolský učiteľ vo funkcii docent alebo profesor, ktorý pôsobí v danom alebo príbuznom odbore  súvisiacom s obsahom vzdelávacieho programu.
(13)	Predkladateľ v časti finančné, materiálne, technické a informačné zabezpečenie uvedie napríklad, z akých zdrojov bude kontinuálne vzdelávanie hradené, v akej výške sa budú na úhradách nákladov na kontinuálne vzdelávanie podieľať samotní účastníci kontinuálneho vzdelávania, aké učebné pomôcky budú účastníkom vzdelávania poskytnuté, či budú poskytnuté za úhradu alebo bezplatne, dostupnosť alebo poskytnutie študijnej literatúry, dostupnosť informačno-komunikačných prostriedkov potrebných na vzdelávanie a podobne.
(14)	 Predkladateľ navrhne výšku kreditov, ktorú by mali absolventi vzdelávacieho programu získať. Túto výšku navrhne v súlade s ustanovením § 12 a 13 vyhlášky. 
Čl. 3	
Kritériá na posudzovanie vzdelávacieho programu
(1)	Pri predložení vzdelávacieho programu sa zisťuje oprávnenosť predkladateľa na poskytovanie príslušného druhu kontinuálneho vzdelávania podľa § 35 ods. 2 zákona a následne sa zisťuje, či môže byť poskytovateľom príslušného druhu kontinuálneho vzdelávania podľa § 1 vyhlášky.
(2)	Pri posudzovaní vzdelávacieho programu sa posudzuje, či
a)	názov vzdelávacieho programu je v súlade s jeho cieľmi a obsahom, či je zrozumiteľný a výstižný,
b)	zdôvodnenie vzdelávacieho programu je opodstatnené a hodnoverné na základe dôvodov uvedených predkladateľom,
c)	druh kontinuálneho vzdelávania je v súlade s § 35 ods.4 zákona a § 6 až 10 vyhlášky; poskytovateľ predkladá na akreditáciu len druh vzdelávacieho programu, ktorý je uvedený v čl. 2 ods. 3,
d)	forma vzdelávania je určená v súlade s ustanoveniami § 4 ods. 4 a 7 vyhlášky a je primeraná druhu kontinuálneho vzdelávania a náročnosti na uskutočnenie jeho obsahu,
e)	 ciele vzdelávacieho programu sú jasné, reálne a dosiahnuteľné navrhovaným druhom a formou kontinuálneho vzdelávania a jeho rozsahom a obsahom; zisťuje sa, či špecifické ciele vychádzajú z hlavného cieľa a ich dosahovanie je predpokladom pre dosiahnutie hlavného cieľa,
f)	obsah vzdelávacieho programu je v súlade s cieľmi vzdelávacieho programu a obsahuje také informácie a poskytuje také zručnosti, ktoré účastníkovi vzdelávacieho programu umožnia udržať, inovovať alebo získať také profesijné kompetencie, ktoré sa od príslušnej cieľovej skupiny vyžadujú; posudzuje sa taktiež štruktúra obsahu, jej členenie na tematické celky a podobne,
g)	rozsah vzdelávacieho programu je primeraný jeho cieľom, umožňuje ich dosiahnutie, či rozsah je primeraný vzhľadom na určený obsah a či je ustanovený v rozpätí podľa § 6 až 10 vyhlášky, 
h)	jasné vymedzenie kategórie alebo podkategórie pedagogických zamestnancov podľa §12 až 18 zákona alebo kategórie odborných zamestnancov podľa § 19 až 24 zákona kariérovým stupňom podľa § 27 ods. 2 zákona prípadne kariérovou pozíciou podľa § 32 až 34 zákona, aprobáciou alebo ďalšími charakteristikami,
i)	podmienky na zaradenie uchádzačov na kontinuálne vzdelávanie sú uvedené jasne a zrozumiteľne, sú v súlade so zákonom a vyhláškou, sú časovo reálne a nie sú diskriminačné,
j)	spôsob ukončenia vzdelávacieho programu je v súlade s ustanoveniami § 37 až 41 zákona a § 11 vyhlášky,
k)	požiadavky na ukončenie vzdelávacieho programu sú ustanovené v súlade s ustanovením § 4 ods. 5 a § 11 vyhlášky,
l)	personálne zabezpečenie je v súlade s čl. 2 ods. 12 a kvalifikačné požiadavky, lektorské skúsenosti a odborné požiadavky na lektorov sú požadované v takej miere, ktorá je predpokladom kvality poskytnutého kontinuálneho vzdelávania,
m)	finančné, materiálne, technické a informačné zabezpečenie je v súlade s § 57 zákona a čl. 2 ods. 13, nie je diskriminačné a vytvára predpoklad na kvalitné vzdelávanie v súlade s metodikou, didaktikou a psychohygienou vzdelávania dospelých,
n)	navrhovaný počet kreditov  je v súlade s ustanovením § 12 a 13 vyhlášky a primeraný k náročnosti a spôsobu ukončovania vzdelávania. 
Čl. 4	
Účinnosť
Táto smernica nadobúda účinnosť 1. novembra 2009.

minister

Obsah
Smernica č. 18/2009-R z 20. októbra 2009, ktorou sa vydávajú kritériá na vypracovanie a posudzovanie programu kontinuálneho vzdelávania pedagogických zamestnancov a odborných zamestnancov na účely akreditácie
Čl. 1	Základné ustanovenia
Čl. 2	Kritériá na vypracovanie vzdelávacieho  programu
Čl. 3	Kritériá na posudzovanie vzdelávacieho programu
Čl. 4	Účinnosť
Obsah